Kitsbank opgeblaas, beroofDie verdagtes het die kitsbank opgeblaas voordat hulle die geld gebuit het. (Foto: SAPS/Facebook) Die polisie in Acornhoek, Mpumalanga, is op soek na 15 verdagtes wat na bewering ŉ kitsbank in die vroeë oggendure opgeblaas het. Brig. Selvy Mohlala, polisiewoordvoerder, sê ŉ veiligheidswag wat Woensdag by die Acornhoek Old Complex aan diens was, het om 02:00 ŉ groep gewapende mans gewaar. “Die mans het na ŉ kitsbank beweeg, plofstof om dit geplaas en dit daarna opgeblaas,” sê Mohlala. “Die verdagtes het ŉ onbekende hoeveelheid geld uit die kitsbank gebuit en van die toneel af gevlug.” Volgens die ooggetuie het die 15 verdagtes in twee motors – ŉ Toyota Camry en ŉ Volkswagen Golf – op die vlug geslaan. Die polisie ondersoek ŉ saak van roof, maar niemand is nog in verband met die voorval in hegtenis geneem nie. Die polisie het intussen ŉ beroep op lede van die publiek gedoen om met lt.kol. Albert Manzini by 082 318 9925 kontak te maak indien hulle inligting het wat tot die inhegtenisneming van die verdagtes kan lei. “Alle inligting wat ontvang word, sal vertroulik hanteer word,” sê Mohlala.